Rejsende skal sørge for at tjekke deres telefon fredag, fordi flere afgange kan risikere at blive aflyst.

Fredag ser ifølge DMI ud til at blive en blæsende en af slagsen. I hvert fald varsler de om risiko for vindstød af stormstyrke i henholdsvis Hjørring, Aalborg, Brønderslev og Frederikshavn Kommune. Varslet gælder fra klokken 7:00 til klokken 13:00, hvor der er risiko for stormende kuling med 20-23 meter i sekundet fra sydøst og med vindstød af stormstyrke på 25-28 meter i sekundet. Det barske vejr kan betyde aflysninger. På Læsøfærgens hjemmeside skriver de: - Grundet varsel om kraftig vind er der risiko for sejladsforstyrrelser i morgen fredag den 6. januar 2023. Det er især de første afgange der i risikozonen, lyder det. To afgange i risikozonen Det er henholdsvis færgen, der afgår fra Læsø klokken 6:00, og afgangen fra Frederikshavn klokken 7:50, der risikerer at blive aflyst. Sker det, forsøger personalet at udsende en meddelelse i så god tid som muligt på Facebook og tilmed får rejsende med en booking til den pågældende afgang en besked på sms. Det er først i morgen, der tages stilling til, om færgen sejler eller ej.